text: [{"text_idx": "#000001", "text": "Ni\u00f0an mo\u0301ti tindinum er fjalli\u00f0 knortlut og gry\u0301tut. Ta\u00f0 er merkt av skri\u00f0um og omanlopum. Her er li\u0301til og eingin gro\u0301\u00f0ur. A\u0301 ongan ha\u0301tt er fjalli\u00f0 innbjo\u0301\u00f0andi \u2013 ikki fyri meg. Vit si\u0301ggja skuggasi\u0301\u00f0una, og ta\u00f0 dapra umhvarvi\u00f0 i\u0301 fjallinum bjo\u0301\u00f0ar ljo\u0301sinum av, sja\u0301lvt ein ha\u0301summardag vi\u00f0 bla\u0301um himli."}, {"text_idx": "#000003", "text": "Fjalli\u00f0 er eitt i\u0301 eini r\u00f8\u00f0 av fj\u00f8llum. Ta\u00f0 dregur no\u0301gvan mj\u00f8rka til si\u0301n. Ofta liggur ein tungur mj\u00f8rkaflo\u0301ki yvir tindinum og skuggar fyri so\u0301lini."}, {"text_idx": "#000005", "text": "Hyggja vit gj\u00f8lla og leita og skimast, si\u0301ggja vit ein dju\u0301pgr\u00f8nan blett mitt millum tveir sto\u0301rar hamrar langt uppi. Mitt i\u0301 brattlendinum, mitt i\u0301 skri\u00f0unum, har\u00f0a myrka gro\u0301tinum, hevur ein gr\u00f8n fl\u00f8ta gj\u00f8rt eitt bo\u0301l til leitandi sey\u00f0in."}, {"text_idx": "#000006", "text": "Og hetta fekk meg at grunda a\u0301 Sa\u0301lm 23:"}, {"text_idx": "#000007", "text": "\u201eHARRIN er hir\u00f0i mi\u0301n; m\u00e6r fattast einki.Hann letur meg liggja a\u0301 gr\u00f8num eingjum, lei\u00f0ir meg at hvi\u0301ldarv\u00f8tnum;Hann li\u0301vgar sa\u0301l mi\u0301na, Hann lei\u00f0ir meg eftir r\u00f8ttum lei\u00f0um \u2013 fyri navns Si\u0301ns skuld.Um eg so skal ganga i\u0301 dali dey\u00f0askuggans, o\u0301ttist eg einki ilt; ti\u0301 Tu\u0301 ert vi\u00f0 m\u00e6r, ...\u201c"}, {"text_idx": "#000008", "text": "Ert tu\u0301 mitt i\u0301 eini melduro\u0301dn? Ert tu\u0301 vilstur millum gro\u0301t og omanlop? I\u0301 mj\u00f8rkanum? Ert tu\u0301 fastur i\u0301 brattlendinum og veit t\u00e6r ongan veg. Ho\u0301tta vandar? Kennir tu\u0301 einsemi, vo\u0301nloysi og skilna\u00f0? Gongur tu\u0301 i\u0301 kulda a\u0301 skuggasi\u0301\u00f0u li\u0301vsins?"}, {"text_idx": "#000009", "text": "Finn beiti, lat Hann lei\u00f0a teg til grasgr\u00f8na blettin. Finn trygdina, hvi\u0301ldina og f\u00f8\u00f0ina hja\u0301 Hir\u00f0anum."}, {"text_idx": "#000010", "text": "Alt vit uppliva a\u0301 okkara lei\u00f0, ta\u0301 i\u00f0 sju\u0301ka, skilna\u00f0ur ho\u0301ttir, ta\u0301 i\u00f0 grundv\u00f8llurin ristist, ta\u0301 i\u00f0 vit v\u00e6nta skri\u00f0urnar, ta\u0301 kunnu vit finna ny\u0301ggja styrki og hvi\u0301ld a\u0301 grasgr\u00f8num fl\u00f8tum."}, {"text_idx": "#000011", "text": "Legg merki til, hvussu no\u0301gvar na\u0301ttu\u0301ruly\u0301singar vit bru\u0301ka i\u0301 dagligdegnum sum myndatalu. Ei undur i\u0301. Ikki bara ta\u00f0, at vit eru umgird av na\u0301ttu\u0301ru, men eisini ti\u0301, at na\u0301ttu\u0301ran ber bo\u00f0 um handaverk Guds. Hon vitnar um Hann, hon talar um Hann."}, {"text_idx": "#000012", "text": "Ro\u0301mbr\u00e6vi\u00f0 1,20 ger ta\u00f0 greitt fyri okkum, at vit hava \u201eonga avsakan\u201c, t.v.s. onga umbering fyri ikki at tilbi\u00f0ja Gud."}, {"text_idx": "#000013", "text": "Gudloysingar siga, at eingin Gud er. Teir hyggja rundan um seg og finna ongan gud. Men ta\u00f0 er myrkt i\u0301 hj\u00f8rtum teirra, og hjarta\u00f0 er afturlati\u00f0, ti\u0301 teir vilja ikki si\u0301ggja Gud. Hetta er syrgiligt, einki er syrgiligari enn hetta. Og stoltleiki li\u0301vsins lei\u00f0ir til undirgang og fortaping."}, {"text_idx": "#000014", "text": "Men gott er at liva i\u0301 li\u0301vd hins H\u00e6gsta (Sa\u0301lmur 91,1) og at kunna siga: Tu\u0301 ert hja\u0301lpari mi\u0301n i\u0301 li\u0301vi og dey\u00f0a. Og dey\u00f0in er ikki dey\u00f0i, bert ein skuggi i\u0301 dalinum. Og dey\u00f0in er vinningur, og dey\u00f0in er st\u00f8rri enn li\u0301vi\u00f0, ti\u0301 dey\u00f0in lei\u00f0ir okkum inn til li\u0301vi\u00f0."}]